b'\n_START_ARTICLE_\nMikl\xc3\xb3s Feh\xc3\xa9r\n_START_SECTION_\nKarj\xc3\xa4\xc3\xa4r\n_START_PARAGRAPH_\nUngaris Gy\xc5\x91ri ETO FC-s m\xc3\xa4ngides j\xc3\xa4i Feh\xc3\xa9r silma FC Porto talendiotsijaile. 1998. aastal s\xc3\xb5lmiski ta klubiga lepingu, ent suhteliselt noore m\xc3\xa4ngumehena ei l\xc3\xb6\xc3\xb6nud ta klubi koosseisus l\xc3\xa4bi ning ta laenati kogemuste ammutamise eesm\xc3\xa4rgil SC Salgueirosesse. Keskp\xc3\xa4rase hooaja j\xc3\xa4rel laenati ta S.C. Bragasse, kus tegi oma edukaima aasta, l\xc3\xbc\xc3\xbces 26 m\xc3\xa4ngus 14 v\xc3\xa4ravat. P\xc3\xa4rast seda, kui Porto m\xc3\xa4ngijate agent (sh ka Feh\xc3\xa9ri) l\xc3\xa4ks t\xc3\xbclli omanik Jorge Nuno Pinto da Costaga, polnud tal enam Portos kohta. Ta lahkus Est\xc3\xa1dio das Antasi staadionilt vaba agendina Benficasse, kus l\xc3\xb5i 28 m\xc3\xa4ngus 7 v\xc3\xa4ravat.\n_START_SECTION_\nSurm\n_START_PARAGRAPH_\n25. jaanuaril 2004 s\xc3\xb5itis Benfica k\xc3\xbclla Guimar\xc3\xa3esesse, et m\xc3\xa4ngida sealse Vit\xc3\xb3ria S.C-ga. Kohtumist kanti televisioonis otse \xc3\xbcle. Benfica oli juhtimas 1:0, kui Feh\xc3\xa9r sai teise poolaja lisaminutitel kollase kaardi ja \xc3\xa4kitselt kummardus k\xc3\xa4tega oma p\xc3\xb5lvedele ning langes teadvusetult sellili murule._NEWLINE_Kui klubi meedikud m\xc3\xb5istsid, et Feh\xc3\xa9ril oli s\xc3\xbcda seiskunud, p\xc3\xbc\xc3\xbcti teda kiiresti elustada ning publik sai aru olukorra t\xc3\xb5sidusest. P\xc3\xa4rast v\xc3\xa4ikest viivitust p\xc3\xa4\xc3\xa4ses kiirabiauto l\xc3\xb5puks v\xc3\xa4ljakule ning viis ta haiglasse, kust natuke enne kesk\xc3\xb6\xc3\xb6d tuli teade ungarlase surma kohta. Lahkamine n\xc3\xa4itas, et 24-aastase Feh\xc3\xa9ri surma p\xc3\xb5hjustas h\xc3\xbcpertroofse kardiom\xc3\xbcopaatia tagaj\xc3\xa4rjel tekkinud ventrikulaarne fibrillatsioon._NEWLINE_Feh\xc3\xa9ri m\xc3\xa4lestuseks ei kasuta Benfica enam numbrit, mida ta surmam\xc3\xa4ngus kandis- s\xc3\xa4rk number 29. Traagiline hukkumine p\xc3\xb5hjustas Portugali spordile t\xc3\xb5elise \xc5\xa1oki. Kuigi Feh\xc3\xa9r lahkus m\xc3\xb5ni aasta tagasi FC Portost nende suure rivaali Benfica klubisse, avaldasid eelmise klubi direktor Reinaldo Telles ja selleaegne peatreener Jos\xc3\xa9 Mourinho kaastunnet Est\xc3\xa1dio da Luzil, kus Feh\xc3\xa9r oma viimast und magab.'